A escritora na súa terra.
Homenaxe a María do Carme Kruckenberg Sanjurjo
Vigo, 3 de xuño de 2006
A Homenaxe A Escritora  na súa Terra, impulsada pola Asociación de Escritores en Lingua Galega (AELG), chega este ano á súa XII Edición, recaendo, por decisión unánime da súa Asemblea de Socios e Socias, na figura de María do Carme Kruckenberg Sanjurjo, que será homenaxeada na cidade na que naceu, Vigo, hai 80 anos no día de hoxe, e onde tamén reside na actualidade.
Esta iniciativa, fixa e anual, conforma xa unha tradición na traxectoria desta entidade, e tense constituído ao longo dunha década coma un contrapunto á celebración do Día das Letras Galegas, pois se ben a terra de orixe do homenaxeado/a cobra un protagonismo fundamental, en ambas as citas culturais, a vontade da AELG é a de honrar a escritores/as vivos/as, procurando, deste xeito, o contacto directo co autor/a e a súa implicación persoal na xornada de homenaxe.
Unha celebración múltiple e popular na que se vén recoñecendo a entidade literaria de insignes figuras das nosas letras, a través dunha serie de eventos como a entrega do galardón Letra E (unha peza escultórica asinada por un/ha recoñecido/a artista galego/a), a plantación dunha árbore simbólica (elixida polo propio autor ou autora), a colocación dun monolito conmemorativo ou a inauguración dun espazo público co nome do/a homenaxeado/a ou cun nome elixido polo/a homenaxeado/a.

I Edición
ANTÓN AVILÉS DE TARAMANCOS
1995 • Boa, Taramancos

II Edición
BERNARDINO GRAÑA
1996 • Cangas do Morrazo

III Edición
MANUEL MARÍA
1997 • Outeiro de Rei

IV Edición
MARÍA XOSÉ QUEIZÁN
1998 • Vigo

V Edición
XOSÉ NEIRA VILAS
1999 • Gres, Vila de Cruces

VI Edición
UXÍO NOVONEYRA (póstumo)
2000 • Parada do Courel

VII Edición
LUZ POZO GARZA
2001 • Ribadeo

VIII Edición
XOSÉ CHAO REGO
2002 • Vilalba

IX Edición
XOSÉ FERNÁNDEZ FERREIRO
2003 • Nogueira de Ramuín

X Edición
SALVADOR GARCÍA-BODAÑO
ZUNZUNEGUI
2004 • Teis, Vigo

XI Edición
PURA E DORA VÁZQUEZ
2005 • Ourense
Programa de actos
12.00 h (Xardíns de Montero Ríos)

Plantación dunha oliveira (árbore simbólica da escritora) e descubrimento dunha Pedra Escultórica dedicada á homenaxeada, nos Xardíns de Montero Ríos, á altura do número 22, onde naceu a autora. Interveñen: Cesáreo Sánchez Iglesias, Presidente da AELG, María do Carme Kruckenberg Sanjurjo.

13.00 h (Pazo de Castrelos)

Acto oficial de entrega da Letra E.
Presentación de Cesáreo Sánchez Iglesias, Presidente da AELG
Lectura da acta da concesión da homenaxe A escritora na súa terra a María do Carme Kruckenberg Sanjurjo, por Mercedes Queixas Zas, Secretaria Xeral da AELG.
Lectura da laudatio, pronunciada pola escritora luguesa Marica Campo.
Resposta á laudatio, de María do Carme Kruckenberg Sanjurjo.
Entrega da Letra E (peza escultórica do artista Silverio Ríos) a María do Carme Kruckenberg Sanjurjo.
Intervención da Excma. Sra. Alcaldesa de Vigo, Dona Corina Porro
Ao final do acto servirase un aperitivo.

14.30 h

Xantar de confraternidade.
Aberto aos/ás socios/as da AELG, á vecindade de Vigo e demais persoas interesadas, no Restaurante do Hotel Hesperia de Vigo (Avda. da Florida, 60)

A Asociación de Escritores en Lingua Galega celebra coa concesión do E a María do Carme Kruckenberg a aventura irrepetíbel dunha vida plena de camiños e poesía. Esta voz feminina co-inaugura unha brillante nómina de escritoras modernas (Pura Vázquez, Luz Pozo, Xohana Torres ...) que, tras o ronsel de Rosalía, fan da palabra poética un exercicio de intelixencia e liberdade. 

Viaxeira por todo o mundo, ateigada de palabras doutras linguas, políglota, María do Carme Kruckenberg regresa sempre a Galiza e ao Galego, destino do seu río, navegante solitaria despois de vivir do imposíbel. Trae un fardel de recordos, un capital de astros derrubados, o pasado como un dorido tormento, un suicidio permanente de saudade: a poesía da existencia, o desacougo do amor, a simbiose coa paisaxe para dicir o indicíbel, o berro contra a inxustiza. Unha voz singular a se verter no mar de nós, a acrecentar as augas que nos crean. 

Memoria viva  da Galiza interior e da do exilio, coñece a Castelao da man de Arturo Cuadrado,  perto xa das portas da  escuridade eterna a demandar de María do Carme (como de tantos outros) a fe e o afervoamento, as máis íntegras e puras esperanzas no porvir do país e dos seus habitantes.

Membro activo da Asociación de Escritores en Lingua Galega, da que foi vicepresidenta en momentos non doados,  María do Carme Kruckenberg recibe agora o máximo recoñecemento desta institución na súa terra, en Vigo. Galardón para ela e honra para nós.